钦定古今图书集成/明伦汇编/人事典/第080卷 > 《赠山涛》晋·司马彪
## 钦定古今图书集成/明伦汇编/人事典/第080卷 > 《赠山涛》晋·司马彪

苕苕椅桐树，寄生于南岳。上凌青云霓，下临千仞谷。
处身孤且危，于何托余足。昔也植朝阳，倾枝俟𬸚𬸦。
今世绝世用，倥偬见迫束。班匠不我顾，《牙旷》不我录。
焉得成琴瑟，何由扬妙曲。冉冉三光驰，逝者一何速。
中夜不能寐，抚剑起踯躅。感彼孔圣叹，哀此年命促。
卞和潜幽冥，谁能证奇璞。冀愿神龙来，扬光以见烛。